РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/71-17

10. маj 2017. године

Б е о г р а д

З А П И С Н И К

13. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 9. МАЈА 2017. ГОДИНЕ

Седница је почела у 9,15 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Марко Гавриловић, Радован Јанчић, Арпад Фремонд и проф. др Миладин Шеварлић као и Звонимир Ђокић (заменик Јасмине Обрадовић), Љубинко Ракоњац (заменик Марјане Мараш), Владимир Ђурић (заменик Ненада Божића) и Драган Јовановић, заменици чланова Одбора.

Седници нису присуствовали чланови Одбора: Јасмина Обрадовић, Марјана Мараш, Мирослав Алексић, Горан Јешић, Нада Лазић и Ненад Божић.

Седници је присуствовао и народни посланик Огњен Пантовић.

Седници су присуствовали представници Министарства пољопривреде и заштите животне средине: Жељко Радошевић, државни секретар, Бобан Ђурић, шеф Одсека за епизоотиологију, Управа за ветерину; Драган Гламочић, саветник премијера и Давор Шашић, председник Ветеринарске коморе Србије, као и представници средстава јавног информисања.

Пре утврђивања дневног реда, његову допуну предложио је проф. др Миладин Шеварлић са тачкама: 1. Позив на седницу Одбора министру пољопривреде и заштите животне средине да образложи стратегију по којој ће Савет за безбедност хране одлучивати о дозволи увоза ГМО и производњу од ГМО; 2. Разматрање Предлога декларације о генетички модификованим организмима (ГМО) и производима од ГМО, коју је поднео народни посланик проф. др Миладин Шеварлић (број 320-1157/17 од 5. маја 2017. године )

Одбор није прихватио предлог проф. др Миладина Шеварлића за допуну дневног реда ( 3 за, 1 уздржан, 9 није гласало).

Такође, проф. др Миладин Шеварлић предложио је допуну дневног реда са тачком: Предлог да се Министарство пољопривреде и заштите животне средине обавеже, да месечне извештаје које доставља ЕУ истовремено достави и члановима Одбора.

Одбор није прихватио предлог проф. др Миладина Шеварлића за допуну дневног реда ( 2 за, 1 уздржан, 10 није гласало).

Милија Милетић предложио је допуну дневног реда са тачком: Предлог одлуке о члану Пододбора за праћење стања у пољопривреди у маргиналним - најнеразвијенијим подручјима Републике Србије,која би била разматрана као трећа тачка дневног реда. Предлог Милије Милетића усвојен је већином гласова (12 за, 1 није гласао).

Одбор је већином гласова (12 за, 1 није гласао) усвојио следећи

**Д н е в н и р е д**

1. Разматрање информације о штетама на усевима и засадима, насталих као последица неповољних климатских услова у априлу;
2. Стање у ветерини - програм мера, конкурс за поделу терена;
3. Предлог одлуке о члану Пододбора за праћење стања у пољопривреди у маргиналним - најнеразвијенијим подручјима Републике Србије;
4. Разно.

Прва тачка дневног реда - **Разматрање информације о штетама на усевима и засадима, насталих као последица неповољних климатских услова у априлу**

У уводним напоменама, Жељко Радошевић, поднео је извештај o локалним самоуправама које су претрпеле штете услед падавина у априлу и почетком маја месеца. Због временских непогода, код засада воћа дошло је до ломљења родних грана, а које ће за последицу донети смањене приносе воћа. Након падавина, уследиле су ниске температуре које су додатно оштетиле усеве, а почетком маја у појединим општинама Србије падао је и град. На дан 3.5.2017. године, у 37 локалних самоуправа, испаљено је 454 исправне и једна неисправна противградна ракета, са 151 лансирне станице у Републици Србији. Тренутно се у противградним станицама налази 7189 противградних ракета. По његовим речима, Републички хидрометеролошки завод Србије упутио је захтев Министарству финансија да се из средстава текуће буџетске резерве обезбеде додатна средства како би била извршена набавка 6000 додатних противградних ракета. Министарство има низ активности које имају за циљ смањење штета на усевима и засадима од елементарних непогода, као што су субвенције премије осигурања, набавка противградних мрежа и система за наводњавање. Такође, осим субвенција Министарства, постоје и субвенције локалне самоуправе, које додатно мотивишу пољопривреднике да осигурају своје усеве. Тренд осигурања усева је позитиван, иако је још увек мало усева осигурано, свега око 10% површине.

Маријан Ристичевић истакао је да је принцип субвенционисања у ЕУ потврђен још Римским уговорима из 1957. године, како би државе имале стратешку сигурност да ће увек имати довољну производњу хране по конкурентним ценама. Субвенционисање противградне заштите треба да се задржи, као и субвенционисање у пољопривреди. Затим, да се повећа ниво субвенција у пограничним подручјима где није могућа заштита од града.

У дискусији су учествовали народни посланици: Маријан Ристичевић, Милија Милетић, Верољуб Матић, Љубинко Ракоњац и Владимир Ђурић.

Након расправе о тачки дневног реда, Одбор је већином гласова (10 за, 1 није гласао), донео следећи

З а к љ у ч а к

Одбор препоручује да се посвети пуна пажња заштити од града, попуни број противградних ракета, да се оспособе све противградне станице и занавља техника. Да се настави субвенционисање противградних мрежа и субвенционисање осигурања усева и засада, те да се та мера унапреди, посебно по питању остваривања права пољопривредника на одштету, и да се на подручјима на којима је отежано или немогуће дејство ракета, субвенција за осигурање у проценту увећа.

Друга тачка дневног реда - **Стање у ветерини - програм мера, конкурс за поделу терена**

Давор Шашић, подсетио је да је Правилник о утврђивању Програма мера здравствене заштите животиња за 2017. годину донешен 5. маја. По његовим речима, расписан је и јавни конкурс за уступање послова из Програма мера за период 2017-2019 године. У складу са тим, Ветеринарска комора је делегирала три члана комисије која ће се старати за спровођење конкурса. По окончању конкурса, за нерасподељене терене, планирано је да се распише нов конкурс.

Бобан Ђурић подсетио је да је он био члан поменуте комисије и да су сви чланови комисије савесно и професионално обављали свој посао, а да је конкурс спроведен у складу са законом и правилима конкурса.

Маријан Ристичевић истакао је да је конкурс доста добро спроведен, уз мале примедбе учесника који нису прошли на конкурсу.

Драган Гламочић подсетио је да је пре пар година због недостатка вакцина два пута дошло до престанка вакцинације, једном је у питању била вакцина против свињске куге, а други пут против нодуларног дерматитиса. Ово може да представља озбиљан проблем и за домаће тржиште и за извоз и зато постојећи систем вакцинације мора да се мења.

Жељко Радошевић изнео је податак да је на конкурсу учествовало 324 ветеринарске станице или клинике, од чега је прихваћено 215, а 109 нису испуниле услове конкурса.

У дискусији су учествовали народни посланици: Маријан Ристичевић, Милија Милетић и Љубинко Ракоњац.

Након расправе о тачки дневног реда, Одбор је већином гласова (10 за, 1 није гласао), донео следећи

З а к љ у ч а к

Одбор је мишљења да су се стекли сви законски услови да се Конкурс за уступање послова из Програма мера здравствене заштите животиња за период 2017-2019. година оконча и да се у „Службеном гласнику РС“ објаве резултати Конкурса у складу са Законом о ветеринарству и распише конкурс за део територије који није расподељен, ради обезбеђивања здравствене заштите на територији целе Републике Србије. Одбор препоручује министру пољопривреде и заштите животне средине да поступи у складу са овлашћењима прописаним Законом о ветеринарству и донесе одлуке о избору правних лица и објави резултате конкурса. Такође, Одбор препоручује и да се након доделе терена перманетно врши контрола и санкционишу евентуалне злоупотребе.

Трећа тачка дневног реда - **Предлог одлуке о члану Пододбора за праћење стања у пољопривреди у маргиналним - најнеразвијенијим подручјима Републике Србије**

Милија Милетић предложио је да се народни посланик Жарко Богатиновић одреди за члана Пододбора за праћење стања у пољопривреди у маргиналним - најнеразвијенијим подручјима Републике Србије, уместо народног посланика мр Марка Миленковића, који је поднео оставку на место народног посланика у Народној скупштини Републике Србије.

Одбор је већином гласова (10 за, 1 није гласао) прихватио овај предлог.

Четврта тачка дневног реда - **Разно**

Под тачком разно Одбор је упутио молбу Министарству пољопривреде и заштите животне средине да се месечни извештаји који се достављају ЕУ, уједно доставе и заинтересованим члановима Одбора.

Љубинко Ракоњац предложио је да се на некој од наредних седница Одбора као једна од тачака разматра коришћење шумског земљишта у пољопривредне сврхе и то као део једне шире теме о стању шума и одрживом коришћењу шумских екосистема.

Пошто других питања и предлога није било, седница је закључена у 11,40 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић